May 03,2018
భారత్‌పై తగ్గిన 'ఎఫ్‌డీఐ' విశ్వాసం
న్యూఢిల్లీ: భారత్‌కు పెట్టుబడులు తెచ్చేందుకు ప్రధాని మోడీ విదేశాల్లో విస్తృతంగా పర్యటిస్తున్నప్పటికీ .. ఫలితం కనిపించడం లేదు. ఇందుకు అసలు కారణం క్రమంగా వెలుగులోకి వస్తోంది. ఇక్కడ సర్కారు తీసుకుంటున్న అనూహ్య నిర్ణయాల వల్ల భారత్‌లో పెట్టుబడులు అంత సురక్షితం, లాభదాయకం కాదని పెట్టుబడి సంస్థలు భావిస్తున్నట్టుగా సమాచారం. ఇక్కడ పరిస్థితులు అంత అనుకూలంగా లేవని విదేశీ ప్రత్యక్ష పెట్టుబడులు (ఎఫ్‌డీఐ) పెట్టే బడా బాబులు, కంపెనీలు భావిస్తున్నాయి. ఇక్కడ సర్కారు తీసుకుంటున్న అనూహ్య నిర్ణయాలు. సంస్కరణల కారణంగానే విదేశీ ప్రత్యక్ష పెట్టుబడిదారుల్లో భారత్‌పై నమ్మకం సన్నగిల్లుతూ వస్తోందని నివేదికలు చెబుతున్నాయి. ఫలితంగానే ఏటీ కార్నే అనే అంతర్జాతీయ సంస్థ రూపొందించిన ఎఫ్‌డీఐ నమ్మకపు సూచీ-2018లో భారత్‌ స్థాయి ఈ ఏడాది దిగజారింది. ఇప్పటి వరకు 9వ స్థానంలో ఉంటూ వచ్చిన భారత్‌ స్థానం తాజాగా 11వ స్థానానికి పెరిగింది. అంతకు ముందు రెండేండ్ల పాటు భారత్‌ క్రమంగా తన స్థానాన్ని మెరుగుపరుచుకుంటూ ముందుకు సాగింది. తాజాగా ఇప్పుడు మనదేశం స్థాయి పడిపోవడం శోచనీయ. 2015 తరువాత ఎఫ్‌డీఐలకు స్వరగధామంగా ఉన్న మేటి 10 దేశాల జాబితాలో భారత్‌ పేరు కనిపించకుండా పోవడం ఇదే తొలిసారి. 2017లో మోడీ సర్కారు అమలులోకి తెచ్చిన వస్తుసేవల పన్ను (జీఎస్టీ) అమలు ఇప్పటికీ సరైన కొలిక్కి రాకపోవడం, 2016లో భారత ప్రభుత్వం అనూహ్యంగా చేపట్టిన నోట్ల రద్దు వంటి చర్యలు భారత్‌పై ప్రభావం చూపినట్టుగా తాజా నివేదిక తెలిపింది.
మీ స్నేహితులకు రికమెండ్ చెయ్యండి